รัฐบาลไทย-ข่าวทำเนียบรัฐบาล-โฆษกรัฐบาลเผย นายกฯ ลุยตรวจติดตามการแก้ไขปัญหาไฟป่า หมอกควัน และงานสำคัญตามนโยบายรัฐบาล ที่ จ.เชียงใหม่-จ.ลำพูน 15 ถึง 17 มี.ค.นี้
วันพฤหัสบดีที่ 14 มีนาคม 2567
14/03/2567
โฆษกรัฐบาลเผย นายกฯ ลุยตรวจติดตามการแก้ไขปัญหาไฟป่า หมอกควัน และงานสําคัญตามนโยบายรัฐบาล ที่ จ.เชียงใหม่-จ.ลําพูน 15 ถึง 17 มี.ค.นี้
โฆษกรัฐบาลเผย นายกฯ ลุยตรวจติดตามการแก้ไขปัญหาไฟป่า หมอกควัน และงานสําคัญตามนโยบายรัฐบาล ที่ จ.เชียงใหม่-จ.ลําพูน 15 ถึง 17 มี.ค.นี้
วันที่ 14 มีนาคม 2567 นายชัย วัชรงค์ โฆษกประจําสํานักนายกรัฐมนตรี เผยว่า นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง เตรียมเดินทางไปตรวจราชการ ณ จังหวัดเชียงใหม่ และจังหวัดลําพูน ในวันที่ 15 - 17 มีนาคม 2567 เพื่อติดตามการแก้ไขปัญหาไฟป่า หมอกควัน สถานการณ์ไฟป่า การป้องกันและแก้ไขปัญหาในพื้นที่ป่าอนุรักษ์และป่าสงวนแห่งชาติ รวมถึงการบริหารจัดการน้ําในพื้นที่จังหวัดเชียงใหม่ ติดตามประเด็นการพัฒนาแหล่งท่องเที่ยว และยกระดับสินค้า Soft Power พร้อมกับเปิดงานโครงการกระตุ้นเศรษฐกิจและส่งเสริมการท่องเที่ยวกิจกรรมวิถีชีวิตทางสายไหมชาติพันธุ์และชนเผ่าพื้นเมือง ลีซู
โดยมีนายจุลพันธ์ อมรวิวัฒน์ รัฐมนตรีช่วยว่าการกระทรวงการคลัง นายจักรพงษ์ แสงมณี รัฐมนตรีช่วยว่าการกระทรวงการต่างประเทศ นายกิตติรัตน์ ณ ระนอง ประธานที่ปรึกษาของนายกรัฐมนตรี นายจักรพล ตั้งสุทธิธรรม รองเลขาธิการนายกรัฐมนตรีฝ่ายการเมือง ร่วมคณะตรวจราชการ ซึ่งนายกรัฐมนตรีและคณะ จะออกเดินทางจากท่าอากาศยานทหาร 2 กองบิน 6 (บน.6) ดอนเมือง กรุงเทพฯ ไปยังท่าอากาศยานนานาชาติเชียงใหม่ อําเภอเมืองเชียงใหม่ จังหวัดเชียงใหม่ ในวันศุกร์ที่ 15 มีนาคม 2567 เวลาประมาณ 16.30 น. เพื่อปฏิบัติภารกิจดังนี้
วันเสาร์ที่ 16 มีนาคม 2567 เวลาประมาณ 10.30 น. ณ ห้องประชุมโครงการส่งน้ําและบํารุงรักษาแม่แฝก-แม่งัดสมบูรณ์ชล อ.แม่แตง จ.เชียงใหม่ นายกรัฐมนตรีติดตามการแก้ไขปัญหาไฟป่า หมอกควัน การป้องกันและแก้ไขปัญหาในพื้นที่ป่าอนุรักษ์ ป่าสงวนแห่งชาติ และการบริหารจัดการน้ําในพื้นที่จังหวัดเชียงใหม่ โดยนายกรัฐมนตรีจะได้มอบนโยบายและแนวทางการปฏิบัติการป้องกันและแก้ไขปัญหาไฟป่า จากนั้น นายกรัฐมนตรีไปติดตามความพร้อมการดําเนินงานดับไฟป่า และพบปะเจ้าหน้าที่ผู้ปฏิบัติงานเฝ้าระวังและดับไฟป่า ณ อุทยานแห่งชาติศรีลานนา อ.แม่แตง จ.เชียงใหม่
สําหรับในช่วงบ่าย นายกรัฐมนตรีเยี่ยมชมสินค้าและผลิตภัณฑ์ผ้าและสินค้าในโครงการพระราชดําริ ณ อาคารอเนกประสงค์โครงการส่งน้ําและบํารุงรักษาแม่แฝก-แม่งัดสมบูรณ์ชล ต.อินทขิล อ.แม่แตง จ.เชียงใหม่ ต่อจากนั้น นายกรัฐมนตรีจะร่วมงานดนตรีในสวน “ดนตรีพหุวัฒนธรรมร่วมสมัย เพื่อทุกคนทุกวัย” ณ สวนสาธารณะหนองบวกหาด อ.เมืองเชียงใหม่ จ.เชียงใหม่ และในช่วงค่ํา นายกรัฐมนตรีเป็นประธานในพิธีเปิดงานโครงการกระตุ้นเศรษฐกิจและส่งเสริมการท่องเที่ยวกิจกรรมวิถีชีวิตทางสายไหมชาติพันธุ์และชนเผ่าพื้นเมือง ลีซู ณ สวนเฉลิมพระเกียรติ 82 พรรษา องค์การบริหารส่วนจังหวัดเชียงใหม่ อ.เมืองเชียงใหม่ จ.เชียงใหม่
ในวันอาทิตย์ที่ 17 มีนาคม 2567 เวลาประมาณ 14.00 น. ณ บ้านดอนหลวง ต.แม่แรง อ.ป่าซาง จ.ลําพูน นายกรัฐมนตรีจะพบปะประชาชนในพื้นที่จังหวัดลําพูน จากนั้น นายกรัฐมนตรีติดตามประเด็นการพัฒนาแหล่งท่องเที่ยว และยกระดับสินค้า Soft Power ณ คลองแม่ข่า อ.เมืองเชียงใหม่ จ.เชียงใหม่ ทั้งนี้ กําหนดการอาจมีการเปลี่ยนแปลงตามความเหมาะสม
“การเดินทางตรวจราชการจังหวัดเชียงใหม่และลําพูนครั้งนี้ของนายกฯ มีความมุ่งหมายเพื่อติดตามความก้าวหน้างานสําคัญตามนโยบายรัฐบาลและข้อสั่งการนายกฯ เช่น การแก้ปัญหาไฟป่า หมอกควันที่มีการบูรณาการหน่วยงานที่เกี่ยวข้องทุกภาคส่วนและประชาชนในพื้นที่เพื่อคลี่คลายปัญหา การบริหารจัดการน้ําในพื้นที่จังหวัดเชียงใหม่ การผลักดันสินค้าและผลิตภัณฑ์ท้องถิ่นในโครงการพระราชดําริ รวมทั้งการให้ความสําคัญในการกระตุ้นเศรษฐกิจและส่งเสริมการท่องเที่ยวผ่านกิจกรรมวิถีชีวิตท้องถิ่นและชนเผ่าพื้นเมือง และการแสดงดนตรีพหุวัฒนธรรมร่วมสมัย ตลอดจนการพัฒนาแหล่งท่องเที่ยวและยกระดับสินค้า Soft Power ทั้งนี้ การเดินหน้าขับเคลื่อนงานต่าง ๆ ของรัฐบาล มีเป้าหมายสําคัญเพื่อให้ประชาชนมีชีวิตความเป็นอยู่ที่ดี มีรายได้ มีอาชีพที่มั่นคงและยั่งยืน ทําให้เกิดการกระตุ้นเศรษฐกิจในพื้นที่อันส่งผลต่อเศรษฐกิจโดยรวมของประเทศด้วย” โฆษกประจําสํานักนายกรัฐมนตรีกล่าว